Volgens mnr. Van der Merwe is 'n vermindering van die veebelading tot binne die aanbevole perke die ingrypendste en verreikendste beheermaatreël om veld optimaal te benut.
Drakragte volgens hierdie norme bereken, verskil egter geredelik vir enige gegewe gebied. Met inagneming hiervan is mnr. Van der Merwe van mening dat 'n algemene reël vir die Noordweste neergelê kan word. In sy beredenering gebruik hy die Merino as basis en beveel dan aan dat 5,5 ha per teelooi toegelaat moet word en reproduksie so gereguleer word dat wanneer die vee gelam het 'n gemiddelde belading van 3,4 ha per kleinvee-eenheid nie oorskry word nie.